પણ હવે ત્રીજા તબક્કાની શરૂઆત થઈ છે અને તે છે કોન્સોલિડેશનનો. ટેલિકોમમાં પણ કોન્સોલિડેશનનો તબક્કો જીયો સાથે શરૂ થયો તે રીતે એમેઝોનની પાછળ ભારતમાં પ્રવેશેલી વૉલમાર્ટને કારણે માર્કેટમાં હજી વધારે કોન્સોલિડેશન થશે. ઇ-કોમર્સ હવે અહીં રહેવાનું છે એટલું નક્કી થઈ ગયું છે. પણ આગળ જતા કેવું રૂપ લેશે તે જોવાનું રહે છે. ભાજપની ભગિની સંસ્થા સ્વદેશી જાગરણ મંચે આ સોદાના જોરદાર વિરોધ કર્યો છે. ભારતના સપ્લાયરોના એસોસિએશનને સંયુક્ત નિવેદન જાહેર કરીને કહ્યું છે કે તેમની પાસેથી મફતના ભાવે વસ્તુઓ પડાવી લેવામાં આવશે તે ચલાવી લેવાશે નહીં. જો સપ્લાયરોનું માર્જિન ઓનલાઇન કંપનીઓ કાપી ના શકે તો માર્જિન ક્યાંથી આવશે તે સવાલ ઊભો થવાનો છે. સ્નેપડિલ અને મિન્ત્રા સહિતની કંપનીઓ પણ અત્યારે સર્વાઇવ થઈ ગઈ છે, પણ તેમણે હવે નફો કરવો પડશે.